FI Euroopan unionin virallinen lehti CE 84/604

(2004/C 84 E/0679)

KIRJALLINEN KYSYMYS E-0488/04

esittäjä(t): Daniel Varela Suanzes-Carpegna (PPE-DE) komissiolle

(23. helmikuuta 2004)

Aihe: Maitotalous Euroopan unionissa: maidon tuotantokiintiöt ja laajentuminen

Kun Itä-Euroopan maat liittyvät Euroopan unioniin, kiintiöillä rajoitettu maidon tuotanto kasvaa EU:ssa 16 prosenttia. Kuitenkin monista liittyvistä valtioista puuttuu tehokas tuotantomäärien valvonta.

Kuinka Euroopan komissio aikoo varmistaa, ettei näiden maiden liittyminen johda siihen, että markkinoille syntyy ns. pimeän maidon kauppaa, joka vaikuttaa sisäisiin maidon hintoihin?

Onko komissio toisaalta arvioinut, kuinka laajentuminen vaikuttaa lyhyellä ja keskipitkällä välillä maidon hintoihin yhteisössä?

Franz Fischlerin komission puolesta antama vastaus

(29. maaliskuuta 2004)

Kaikki uudet jäsenvaltiot noudattavat EU:n säännöstöä mukaan luettuna täysimääräistä kiintiöjärjestelmää 1. toukokuuta 2004 alkaen. Vain Puolalle ja Slovenialle on myönnetty liittymissopimukseen perustuva vuoden mittainen siirtymäkausi erillisten kiintiöiden kohdistamiseksi.

EU:n maitokiintiöt nousevat 16 prosenttia uusien jäsenvaltioiden liittyessä yhteisöön. EU:n sisämarkkinoiden kuluttajien määrä kasvaa kuitenkin 20 prosenttia. Uusien jäsenvaltioiden perheiden tulojen jatkuvan kasvun vuoksi maidon kulutusnäkymät pysyvät myönteisinä ja korkean jalostusarvon tuotteissa, kuten juusto- ja tuoretuotteissa, voidaan odottaa merkittävää kasvua.

Useimmissa uusissa jäsenvaltioissa meijerialan perusrakenne on erilainen kuin nykyisessä 15 maan unionissa. Sille on luonteenomaista osaelantotilojen suuri määrä sekä tiloilla tapatuvan kulutuksen ja suoramyynnin suuri osuus. Uusilla jäsenvaltioilla on liittymispäivästä lähtien täysi vastuu säännöstön kaikkien valvontaa koskevien määräysten täytäntöönpanosta mukaan luettuna tiloilla, maidon kuljetuksen aikana ja meijereissä suoritettavat tarkastukset. Kaikki tilalta lähtevä maito on rekisteröitävä joko suoramyynti- tai toimituskiintiöön kuuluvaksi.

Komissio valvoo uusien jäsenvaltioiden edistymistä maidon kiintiöjärjestelmän täytäntöönpanossa. Komission vuosina 2002 ja 2003 aloittamien tarkastusmatkojen raportit olivat varsin myönteisiä, joskin niissä todettiin, että tehtävää riittää edelleen. Jonkinlaiset siirtymäajan ongelmat ovat siis mahdollisia.

Komissio on julkaissut kertomuksen, jossa käsitellään laajentumisen vaikutusta 25 maan unionin meijerialaan. Kertomus perustuu toukokuun 2003 alussa käytettävissä olleisiin tilastotietoihin (1). Kertomuksen mukaan voin tuotanto supistuisi laajentumisen jälkeen (lähinnä vanhoissa jäsenmaissa) vuoden 2004 2,16 miljoonasta tonnista (t) 2,03 miljoonaan tonniin vuonna 2010. Samana aikana juuston tuotanto kasvaisi 0,5 miljoonalla tonnilla (lähinnä vanhoissa jäsenvaltioissa). Voin ja rasvattoman maitojauheen jatkuva ylitarjonta pitäisi näiden tuotteiden hinnat kuitenkin melko alhaisella tasolla 25 jäsenvaltion unionissa. Maidon keskimääräiset tuottajahinnat kehittyisivät heikommin kuin 15 jäsenvaltion unionissa ilman laajentumista. Neuvosto ja parlamentti ovat nyt tehneet tärkeitä päätöksiä maitoalan uudistamiseksi. Komissio päivittää edellä mainittua kertomusta parhaillaan ottaakseen uudet kehityskulut huomioon.

(1) Euroopan unionin maatalousmarkkinoiden näkymät. 2003—2010. Euroopan komissio, maatalouden pääosasto, kesäkuu 2003.